Broj: 711-I-318-M-44/23-02-17

Zagreb, 14. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Miljenka Polića, direktora trgovačkog društva Izvor Ploče d.o.o.,** za davanjem mišljenja Povjerenstva,na 204. sjednici održanoj dana 14. veljače 2023., daje sljedeće

**MIŠLJENJE**

**Temeljem odredbe članka 18. stavka 1. ZSSI/21-a, član Uprave – direktor trgovačkog društva kojem je osnivač jedna jedinica lokalne samouprave, kao obveznik iz članka 3. stavka 1. podstavka 40. ZSSI/21-a ne može istodobno obavljati funkciju prokuriste u drugome trgovačkom društvu kojem je osnivač druga jedinica lokalne samouprave, jer ti poslovi predstavljaju poslove upravljanja u poslovnom subjektu.**

 Obrazloženje

Zahtjev za davanjem mišljenja Povjerenstva podnio je obveznik Miljenko Polić, direktor trgovačkog društva Izvor Ploče d.o.o. U knjigama ulazne pošte Povjerenstva zahtjev je zaprimljen 10. veljače 2023. pod poslovnim brojem 711-U-2915-M-44/23-01-3, povodom kojeg se vodi predmet broj M-44/23.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona, stoga je Miljenko Polić povodom obnašanja dužnosti direktor trgovačkog društva Izvor Ploče d.o.o., kojem je jedini osnivač Grad Ploče, dužan pridržavati se odredbi navedenog Zakona.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik navodi da je jedini član Uprave - direktor trgovačkog društva Izvor Ploče d.o.o., kojem je osnivač Grad Ploče, te da je na navedenu dužnost stupio 14. studenoga 2022., kao i da je do 13. studenoga 2022. obnašao dužnost član Uprave – direktora trgovačkog društva Komunalno d.o.o. sa sjedištem u Vrgorcu, koju je sporazumno prestao obnašati temeljem njegovog pisanog zahtjeva. Navodi da je osnivač navedenoga trgovačkog društva također jedinica lokalne samouprave, odnosno Grad Vrgorac te da je Alen Govorko, zaposlenik istog društva koji je prethodno obavljao poslove radnog mjesta financijskog direktora, temeljem odluke Skupštine društva Komunalno d.o.o. 14. studenoga 2022. stupio na dužnost direktora istog društva.

Obveznik traži mišljenje Povjerenstva je li sukladno odredbama ZSSI/21-a da obveznik iz članka 3. stavka 1. podstavka 40. ZSSI/21-a, kao jedini član Uprave trgovačkog društva, obavlja funkciju prokuriste u drugome trgovačkome društvu.

Navodi da se smisao prihvaćanja prokure očituje u okolnostima da su oba trgovačka društva isporučitelji vodnih usluga na geografski određenom području na kojem nema drugih isporučitelja takvih usluga (monopolistička djelatnost na određenom području), kao i da su oba društva u prijelaznom režimu dok se sukladno Zakonu o vodama, prvo društvo, u kojem dužnost obnaša obveznik primjene ZSSI/21-a, ne pripoji drugome društvu u kojem se razmatra prihvaćanje prokure, te da će pripajanjem sva imovina, odnosno prava i obveze društva koje se pripaja postati imovinom društva preuzimatelja, uključujući i zaposlenike društva.

Zaključno ističe da postoji ozbiljan, od oba društva usuglašen interes da se postojeće investicije i poslovi održavanja u društvu koje se pripaja dovrše u dobroj vjeri i pažnjom dobrog gospodarstvenika na način da se time ne umanji, niti ošteti imovinski supstrat društva preuzimatelja.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, niti mogu obavljati poslove upravljanja u poslovnim subjektima.

Člankom 44. stavkom 1. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13. i 110/15.) propisano je da je prokura trgovačka punomoć čiji su sadržaj i opseg ovlasti određeni navedenim Zakonom. Člankom 47. stavkom 1. Zakona o trgovačkim društvima propisano je da prokurist može sklapati sve ugovore i poduzimati sve pravne radnje u ime i za račun trgovačkoga društva i zastupati ga u postupcima pred upravnim i drugim državnim organima, ustanovama s javnopravnim ovlastima te državnim i izbranim sudovima.

Iz zahtjeva za mišljenje proizlazi da bi obveznik ZSSI/21-a, član Uprave – direktor trgovačkog društva kojem je osnivač jedna jedinica lokalne samouprave, istodobno s obnašanjem navedene dužnosti obavljao poslove prokuriste u trgovačkom društvu, kojem je također osnivač druga jedinica lokalne samouprave, pri čemu su oba društva kao isporučitelji vodnih usluga monopolisti na svojem području, te bi se jedno od društava pripojilo drugom društvu sukladno obvezi propisanoj Zakonom o vodama, koje bi time preuzelo imovinu i zaposlenike pripajajućeg društva .

S obzirom na ovlasti koje proizlaze iz prokure sukladno Zakonu o trgovačkim društvima, Povjerenstvo tumači da poslovi prokurista trgovačkog društva ostvaruju upravljačka obilježja, odnosno da isti predstavljaju poslove upravljanja trgovačkim društvom kao poslovnim subjektom u smislu članka 18. stavka 1. ZSSI/21-a.

Zabrana iz članka 18. stavka 1. ZSSI/21-a u pogledu upravljačkih funkcija u trgovačkim društvima za vrijeme obnašanja javne dužnosti propisana je striktno i beziznimno te obvezuje neovisno o vlasničkoj strukturi trgovačkog društva, odnosno neovisno o tome je li jedinica lokalne samouprave jedini osnivač trgovačkog društva, koju djelatnost obavlja trgovačko društvo te hoće li se drugo trgovačko društvo, u kojem bi obveznik ZSSI/21-a obavljao poslove prokuriste, pripojiti trgovačkom društvu u kojem obnaša dužnost člana Uprave – direktora.

S obzirom da su osnivači društava Izvor Ploče d.o.o. te Komunalno d.o.o. jedinice lokalne samouprave, članovi Uprava – direktori obaju društvu obveznici su u smislu odredbe članka 3. stavka 1. podstavka 40. ZSSI/21-a.

Stoga član Uprave – direktor trgovačkog društva, kao obveznik ZSSI/21-a, ne može istodobno obavljati funkciju prokuriste u drugome trgovačkom društvu, jer bi to bilo suprotno odredbi članka 18. stavka 1. istog Zakona, odnosno navedena zabrana obvezuje člana Uprave – direktora društva Izvor Ploče d.o.o. u pogledu istodobnog obavljanja funkcije prokuriste u društvu Komunalno d.o.o., kao i člana Uprave – direktora društva Komunalno d.o.o. u pogledu istodobnog obavljanja funkcije prokuriste u društvu Izvor Ploče d.o.o.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Miljenko Polić, elektroničkom dostavom
2. Objava na internetskoj stranici Povjerenstva
3. Pismohrana